Þingræður haldnar á Alþingi Íslendinga



Herra forseti. Ég mun nota þetta tækifæri, þó að við 3. umr. sé, til að þakka hv. fjhn. fyrir mjög rösklega afgreiðslu á þessu máli. Það þurfti að gera lagfæringar, eins og hv. frsm. þeirrar n. gat um, vegna þess að ekki höfðu verið athuguð til hlítar við afgreiðslu málsins í Ed. ýmis formsatriði. Þar sem hér er um, eins og þdm. öllum er vel kunnugt, ákaflega flókið mál að ræða, þá gat vel komið fyrir, að slíkir annmarkar yrðu við skjóta athugun málsins, úr því að þar var valinn sá kostur að gera nokkrar fleiri brtt. Ég er mjög sáttur við þær brtt., sem hér hafa verið samþykktar, en hins vegar hefur verið gerð sérstök athugun á málinu í dag í fjmrn. í samræmi við óskir Félags ísl. iðnrekenda, og eru þar nokkur atriði, sem eru nánast í samræmi við það, sem nú er búið að samþykkja hér í hv. d. og rétt þykir að breyta. Og ég hef leyft mér að flytja á sérstöku þskj., sem nú var verið að útbýta, að ég hygg, nokkrar brtt., sem fyrst og fremst eru til þess að lækka í tolli ýmsa svokallaða „komponenta“ til rafmagns- og rafagnaiðnaðar, en ýmis slík tæki og hliðstæðar vörur voru einmitt lækkaðar í tolli með þeim breytingum, sem gerðar voru í hv. Ed., og einnig því, sem hér hefur verið breytt í hv. Nd. Ég sé ekki ástæðu til þess að ræða þetta frekar. Hér er ekki um veigamiklar breytingar að ræða, en nánast til samræmingar við annað, sem hér hefur verið samþ., og vildi ég leyfa mér að vonast til, að hv. d. gæti á það fallizt, án þess að við þyrftum að tefja tímann við það að láta málið fara aftur til n.



Herra forseti. Ég hef leyft mér ásamt hv. 1. þm. Vestf., 2. þm. Vestf., 5. þm. Vestf. og hv. 4. þm. Austf. að flytja frv. til l. um breyt. á l. nr. 89 5. júní 1947, um fiskimálasjóð, eins og það liggur fyrir á þskj. 201. Frv. er ekki stórt í sniðum og þarf ekki mikilla skýringa við. Það er um það að veita stjórn fiskimálasjóðs heimild til að veita hámarkslán upp í 600 þús., en hámarkið hefur verið 400 þús. frá 1962. Þar áður var hámarkið 150 þús. kr. og ef horft er enn lengra til baka var það um 40 þús., eins og það var í framkvæmd. Ég tel ekki ástæðu til þess að fara að rekja þetta mikið nánar, en taldi þó ástæðu til þess að gefa nokkrar upplýsingar um lánveitingar fiskimálasjóðs, eins og þær voru um síðustu áramót, en fram kemur í fskj. með frv., að þá námu útistandandi lán röskum 85 millj. kr. og þó að ég viti það, að það er orðið stutt til jóla og menn fýsir ekki, að ég fari að lesa upp, hvernig lánveitingar hafa skipzt í það heila tekið, þá hef ég gert mér það ómak, að ég hef sundurliðað það eftir lögsagnarumdæmum, og langar mig til þess að kynna þingheimi, hvernig hlutfallstölurnar eru, eins og lánin stóðu um síðustu áramát. Það er þá fyrst Gullbringu- og Kjósarsýsla með 12.15%, Keflavík 4.41%, Hafnarfjörður 5.95%, Kópavogur 0.86%, Reykjavík 8.62%, Akranes 2.63%, Snæfellsnes- og Hnappadalssýsla 7.05%, Barðastrandarsýsla 3.81%, Ísafjarðarsýsla 3.60%, Ísafjörður 2.26%, Strandasýsla 0.39%, Húnavatnssýslur 0.33%, Sauðárkrókur 0.43%, Siglufjörður 1.05%, Ólafsfjörður 2.33%, Akureyri 3.68%, Eyjafjarðarsýsla 0.98%, Norður- og Suður-Þingeyjarsýsla 7.40%, Norður-Múlasýsla 2.74%, Seyðisfjörður 4.31%, Suður-Múlasýsla 12.27%, Neskaupstaður 3.32%, Skaftafellssýslur 0.94%, Vestmannaeyjar 6.03% og Árnessýsla 2.46%. Lánveitingar þessar hafa skipzt á milli hinna ýmsu framkvæmda og er það þannig, að til frystihúsa hefur farið 21.1%, til annarra fiskvinnsluhúsa 29.66%, til fiskimjölsverksmiðja 3.40%, til netagerðar 1.80% og til verbúðabygginga 4.68%. Til skipasmíðastöðva 0.96% og til vinnsluverksmiðja 3.96%, en til síldarverkunarstöðva 18.99%, til skreiðargeymslna 3.02% og veiðarfærageymslna 1.26% og til ýmissa annarra framkvæmda 11.17%. Ég sé ekki, herra forseti, ástæðu til þess að hafa framsögu þessa lengri. Ég veit, að þetta liggur mjög ljóst fyrir þm., en leyfi mér, herra forseti, að leggja, til að að lokinni þessari umr. verði málinu vísað til 2. umr. og hv. sjútvn.